
הכנסת העשרים
מושב שלישי
<פרוטוקול מס' 431>
מישיבת ועדת החוקה, חוק ומשפט
יום שני, ט"ז בתמוז התשע"ז (10 ביולי 2017), שעה 12:00
<סדר היום:>
<צו המרכז לגביית קנסות, אגרות והוצאות (תחולה לגבי אגרות רישיון שנתיות של רואי חשבון שמוטלות מכוח חוק רואי חשבון, תשט"ו-1955), התשע"ו-2016>
נכחו:

<חברי הוועדה:> 
ניסן סלומינסקי – היו"ר
ענת ברקו
<מוזמנים:> 
	עו"ד, משרד המשפטים 
	–
	אסף נועם

	עוזר ראשי, ייעוץ וחקיקה, משרד המשפטים 
	–
	פיאד טמיש

	מזכירת מועצת רואי חשבון, משרד המשפטים 
	–
	ורד הראל

	עוזר מנכ"לית, משרד המשפטים 
	–
	יהודה בן יעקב

	עו"ד, ייעוץ וחקיקה, משרד המשפטים 
	–
	מיכל אלבז

	עו"ד, ייעוץ וחקיקה, משרד המשפטים 
	–
	מרב זוהרי

	מנהלת תחום זוכים ומפוצים, רשות האכיפה והגבייה 
	–
	סיגל פנחס

	ממונה ייעוץ משפטי, רשות האכיפה והגבייה
	–
	אושרת דיין אליהו 

	נשיא, לשכת רואי חשבון בישראל
	–
	יזהר קנה

	עוזר נשיא, לשכת רואי חשבון בישראל 
	–
	אייל זשצקי

	יועצת משפטית, לשכת רואי חשבון בישראל 
	–
	עדי גרינבאום

	שדלן/ית (פוליסי בע"מ), מייצג/ת את לשכת רואי חשבון בישראל
	–
	חניתה חפץ


<ייעוץ משפטי: >
אלעזר שטרן
<מנהל/ת הוועדה:>
אסף פרידמן
<רישום פרלמנטרי:>
הדר אביב
<צו המרכז לגביית קנסות, אגרות והוצאות (תחולה לגבי אגרות רישיון שנתיות של רואי חשבון שמוטלות מכוח חוק רואי חשבון, תשט"ו-1955), התשע"ו-2016>
<היו"ר ניסן סלומינסקי:>
צהריים טובים, חברתי חברת הכנסת, אנשי הממלכה, נציגי לשכת רואי חשבון ומי שעוד יצטרף אלינו.

מי מציג את זה?

<אסף נועם:>
אנחנו מביאים לוועדה לאישור צו לפי חוק המרכז לגביית קנסות שמבקש להחיל את הוראות חוק המרכז לגביית קנסות על אגרות שנקבעות בהתאם לחוק רואי חשבון. אלה אגרות שנתיות שמשלמים רואי חשבון בישראל.
בהתאם לבדיקה שנעשתה בידי משרד האוצר, יש חובות בסך מיליוני שקלים למועצת רואי חשבון, ובעצם למועצה אין כיום כלים אפקטיביים - - -

<היו"ר ניסן סלומינסקי:>
זאת אומרת, שרואי חשבון חייבים או אנשים חיצוניים?

<אסף נועם:>
רואי חשבון שחייבים באגרות שנתיות, בין אם הם עוסקים בראיית חשבון או לא עוסקים ופשוט לא הצהירו על כך, ובעצם לא משלמים, ולמועצה, פרט לעניין אישור התמחות, שאז הם נדרשים לקבל את אישור המועצה, אין לה כלים לגבייה פסיבית והם נדרשים לבצע גבייה אקטיבית. ולכן מוצע להוציא צו של שרת המשפטים שהוא באישור הוועדה שמחיל את הוראות חוק המרכז לגביית קנסות - - -
<היו"ר ניסן סלומינסקי:>
זאת אומרת, שזה יעבור למרכז לגביית קנסות, שהוא יגבה את זה במקומם?

<אסף נועם:>
נכון.

<היו"ר ניסן סלומינסקי:>
אני חושב שאתם הייתם רוצים, במקום זה, שייתנו לכם את הסמכות שיש ללשכת עורכי-הדין לאשר או לא לאשר מישהו כעורך-דין או כרואה חשבון ואז כולם היו משלמים ועוד איך. נכון? הייתם מעדיפים את זה, אני חושב.

<יזהר קנה:>
אנחנו מאוד היינו רוצים שנהפוך כמו לשכת עורכי-הדין לאיזשהו מעמד סטטוטורי ואז זה יקל גם עלינו בגבייה.

<היו"ר ניסן סלומינסקי:>
אז כולם ישלמו. מי שלא ישלם, אתם יכולים לבטל אותו מלהיות רואה חשבון.

<אלעזר שטרן (הלשכה המשפטית):>
לא הם. אבל מועצת רואי חשבון יכולה לפי החוק לפי סעיף 5(א)(1) - - -
<היו"ר ניסן סלומינסקי:>
מי זה מועצת רואי חשבון? זה הם או שזה משרד ממשלתי?

<אלעזר שטרן (הלשכה המשפטית):>
זה גוף ממשלתי.

<היו"ר ניסן סלומינסקי:>
לא, אנחנו מדברים כמו לשכת עורכי הדין, הכול בלשכה, מה שנקרא, של לשכת עורכי-הדין, והם שואפים - - -
<אלעזר שטרן (הלשכה המשפטית):>
אבל המועצה יכולה עקרונית - - -

<היו"ר ניסן סלומינסקי:>
הם שואפים לזה, ואז היה פותר לנו את כל הבעיה. אז אני מניח שזו היתה הבקשה הראשונה, העדיפה. אם היה אפשר זה היה פותר את הכול. אבל בינתיים, עד שזה יגיע, אז נלך על הצו.

<אסף נועם:>
בהקשר לשאלה של אלעזר, החזרנו את - - - לגבי סעיף 5(א)(1) לחוק רואי חשבון. צריך להבהיר שכיום העניין הזה לא מהווה כלי של המועצה. עיסוק בראיית חשבון ללא רישיון בר תוקף מהווה עבירה פלילית לפי החוק. כיום זה לא עבירה, זה בבחינת אות מתה, אבל זה עדיין עבירה פלילית. יכולה להיות גם עבירה משמעתית. ההצעה לתיקון חוק רואי חשבון הופכת את זה במפורש לעבירה משמעתית. אבל אנחנו רואים את זה בנפרד, את שתי הסוגיות האלה, של החובות לבין העיסוק הבלתי מוסמך.
<היו"ר ניסן סלומינסקי:>
כן, אבל גם כל הנושא של העבירות וכולי, זה מועצת רואי חשבון, שזה משהו ממשלתי, זה לא הם.

<אסף נועם:>
נכון. צריך להבדיל בין הלשכה, שהיא גוף פרטי, לבין המועצה - - -

<היו"ר ניסן סלומינסקי:>
כמה חובות יש? יש הרבה חובות? יזהר, יש אצלכם הרבה חובות? אנשים לא משלמים?
<יזהר קנה:>
אצלנו אין הרבה. במועצה יש הרבה. אצלי יש שני מיליון שקל. להם יותר.

<קריאות:>
- - -

<ענת ברקו (הליכוד):>
אני רוצה להבין משהו. ואז משלמים אגרה כל שנה, ובעצם האנשים לא משלמים. ויחד עם זה ממשיכים לתפקד כרואי חשבון, שום דבר לא עוצר אותם - - -

<היו"ר ניסן סלומינסקי:>
לא, לא. נא לדבר בכבוד לרואי חשבון.

<ענת ברקו (הליכוד):>
כמה אנשים לא משלמים באמת? באחוזים?

<קריאה:>
בערך 19%.

<אסף נועם:>
אנשים שלא שילמו או לא הצהירו שהם לא עוסקים, כי יש אפשרות להצהיר על אי עיסוק – 20% מהאנשים לא משלמים או מצהירים.

<היו"ר ניסן סלומינסקי:>
כמה זה בכסף?

<אסף נועם:>
בהערכה ראשונית, זה 12 מיליון שקלים.

<ענת ברקו (הליכוד):>
ומתוך ה-20% מהי ההערכה שלכם עם כאלה שאינם עוסקים במקצוע?

<אסף נועם:>
נמצאת כאן מזכירת המועצה.

<ורד הראל:>
שמי ורד הראל, אני מזכירת מועצת רואי חשבון.

לפני שהתחלנו בכל ההליכים יצאנו במבצע של הזדמנות אחרונה להסדרת חובות אגרה, ונתנּו מספר חודשים לרואי חשבון שגם לא עסקו בעבר, להצהיר רטרואקטיבית. קיבלנו בסביבות 4,000 הצהרות מרואי חשבון כאשר הנתונים שאני הבאתי לוועדה זה כבר אחרי ההצהרות. כלומר, זה אנשים שגם לא טרחו בכל המבצע זה שפרסמנו אותו גם בעיתונות, בתפוצה רחבה - - -

<היו"ר ניסן סלומינסקי:>
במבצע עשיתם הנחות?
<ורד הראל:>
לא, נתנו אפשרות להצהיר שאתה לא עוסק, ואז אתה פטור מהאגרה.
<ענת ברקו (הליכוד):>
ושלחתם שמית לכל אחד ואחד מהם?

<ורד הראל:>
וגם שלחנו מכתבים, 8,000 מכתבים יצאו במועצה, לגבי כל אלה שיש חובות, גם עם האפשרות הזאת להצהיר. אז בעקבות זה, ראינו ש-4,000 הצהירו שהם לא עסקו במקצוע.

<היו"ר ניסן סלומינסקי:>
אבל אין כאלה שהצהירו שהם כן עוסקים ושילמו?

<ורד הראל:>
היו מעט ששילמו, אבל ממש מעט. הרוב הצהירו שהם לא - - -
<היו"ר ניסן סלומינסקי:>
יוצא מתוך הנחה שאלה שלא שילמו, רובם הגדול באמת הספיקו לעסוק במקצוע?

<ורד הראל:>
לא, אי אפשר להסיק את זה. אני חושבת שלפחות 50% מתוך ה-20%, 10%, מדי שנה, עוסקים ופשוט לא משלמים.

<היו"ר ניסן סלומינסקי:>
הצו הזה הופך את זה לפלילי?

<מיכל אלבז:>
בוקר טוב.

הצו הזה מוצא מכוח סעיף 1, פרט 14, לחוק המרכז לגביית קנסות. הוא מאפשר לשר המשפטים, באישור ועדת החוקה להחיל את חוק המרכז, שהוא לא חוק פלילי, הוא רק נותן כלי גבייה. לגבי חובות, לגבי מס, אגרה, היטל או תשלום חובה אחר שיש לשלמו למדינה על-פי דין, ושפקודת המסים (גבייה) לא חלה עליו. עכשיו בעצם מה שאנחנו מבקשים מהוועדה לעשות זה להחיל את חוק המרכז על חוב שכרגע - - -
<היו"ר ניסן סלומינסקי:>
רק על החוב או כבר על הכול?

<מיכל אלבז:>
על האגרה הזאת.

<היו"ר ניסן סלומינסקי:>
הרי יש כאלה שמשלמים. במילים פשוטות, אם אנחנו נאשר את זה, מכאן ולהבא, המרכז לגביית חובות הוא זה שיטפל ויוודא שאנשים משלמים?

<מיכל אלבז:>
לא. המרכז לגביית קנסות מקבל לטיפולו רק חובות שהגיע מועד הפירעון שלהם. כל מי שמשלם בזמן ורגיל לא צריך - - -

<היו"ר ניסן סלומינסקי:>
כן, אבל מכאן ולהבא, כל מי שלא משלם, הם יעשו את זה, ולא צריכים לפנות למאכערים באמצע או לכל מיני גופים כאלה שעושים.
<מיכל אלבז:>
נכון. המרכז יטפל בזה.

<היו"ר ניסן סלומינסקי:>
יש למועצה הזאת סמכות גם לשלול רישיון?

<קריאה:>
כן.

<היו"ר ניסן סלומינסקי:>
גם בגין אי תשלום אגרה?

<קריאה:>
זה לא נעשה עד עכשיו.

<היו"ר ניסן סלומינסקי:>
לא שאלתי אם נעשה. אני שואל אם יש סמכות.

<ענת ברקו (הליכוד):>
להתלות רישיון, יש לכם סמכות?
<פיאד טמיש:>
תיאורטית, כן קיימת הסמכות הזאת. צריך לזכור שאנחנו מתקנים את חוק רואי חשבון. הצעת החוק שלנו כבר מונחת על שולחן הוועדה, ואנחנו אומרים שם במפורש שאי תשלום אגרה היא עבירה משמעתית שבגינה המועצה יכולה לנהל הליך משמעתי, שבסופו גם יכולים לשלול אגרה. השאלה היא של מידתיות, אם מועצה כן תחליט לשלול רישיון בגין אי תשלום או לא. אבל תיאורטית, האפשרות קיימת.
<היו"ר ניסן סלומינסקי:>
ברגע שזה קיים ותעשו את זה לאחד או שניים, כאלה סוררים, מה שנקרא.

<פיאד טמיש:>
זה יכול להרתיע.

<היו"ר ניסן סלומינסקי:>
ועוד איך, זה ירתיע. מה זה, אדם ילך לאבד את פרנסתו? ודאי שהם ירוצו לשלם את האגרה.
<פיאד טמיש:>
כן, אבל אנחנו עדיין מעדיפים לנתק בין השלילה של תוקף הרישיון לבין תשלום האגרה. אם יש לנו כלי אחר, שזה מה שאנחנו מבקשים עכשיו, הכלי הזה של גבייה, אז בעצם אנחנו נעשה את הגבייה בלי להידרש לשלילת הרישיון, וככה לא נפגע - - -

<ענת ברקו (הליכוד):>
רק התליה יכולה להיות. לא שלילה.

<היו"ר ניסן סלומינסקי:>
מה הכוח של הגוף הזה? זה יד שמאל של תומר מוסקוביץ, נכון?

<פיאד טמיש:>
נכון.

<היו"ר ניסן סלומינסקי:>
אז מה הכוח שלו? שהוא יפנה אליהם, ואם הם לא ישלמו, מה יהיה?

<פיאד טמיש:>
ישתמש בכלים שעומדים לרשותו כדי - - -

<היו"ר ניסן סלומינסקי:>
איזה כלים עומדים לרשותו?

<אושרת דיין אליהו:>
אני אושרה דיין אליהו, אני ממונה על הייעוץ המשפטי במרכז לגביית קנסות.
בחוק המרכז יש אפשרות לנקוט בהליכים שונים לפי מדרג שמנהל המרכז קבע אותם, הליכי עיקול, עיקול משכורת, עיקולי צד ג' בנק, עיקולי רכב, עיקולי מיטלטלין. בסופו של התהליך יש הליך של הטלת הגבלות, זה לפי שיקול דעת מנהל המרכז. הליך של הטלת הגבלות זה הגבלות שונות עד לרישיון נהיגה, עיכוב יציאה מן הארץ וכולי.
<היו"ר ניסן סלומינסקי:>
עליכם זה מקובל, מכובדי?

<יזהר קנה:>
כן. אל"ף, אין לנו התנגדות. היינו חלק מהתהליך הזה. כפי שנאמר פה קודם, בשנים האחרונות נעשה תהליך מואץ של טיפול באגרות, גם הפנייה לאנשים שיצהירו, וגם מצד שני בגבייה, וכנראה שיש אחוז מאוד גבוה שלא הצליחו להגיע אליהם מכל מיני סיבות, ולכן כנראה נדרשת עליית המדרגה.
אני רק אציין, דרך אגב, כחבר מועצה, שאנחנו נתקלים במועצת רואי חשבון מעת לעת במקרים שמגיע אלינו אדם בכלל בנושא אחר ופתאום מתברר שהוא עסק בראיית חשבון מבלי לשלם את ההוצאה.

<ענת ברקו (הליכוד):>
אתם לא מעודכנים מי אנשי המקצוע שעוסקים בראיית חשבון?

<יזהר קנה:>
יכול פלוני-אלמוני לחתום, כמו שיכול פלוני-אלמוני לחתום כעורך-דין ולהתחזות, קל וחומר הוא רואה חשבון, לא שילם את הרישיון, הוא חותם כרואה חשבון. המערכת המשפטית במדינת ישראל לא יודעת לגלות את זה ביום-יום. הגיעו כמה מקרים למועצה, וכשזה הגיע למועצה, המועצה טיפלה בהם. את זה אני אומר כמי שיושב עם החברים פה במועצת רואי חשבון.
<היו"ר ניסן סלומינסקי:>
אבל תן לי להבין, מה מקורות ההכנסה שלכם?

<יזהר קנה:>
שלנו, של הלשכה?

<היו"ר ניסן סלומינסקי:>
אני מניח שללשכה יש הוצאות. נכון? בדרך-כלל מקור ההכנסה – אני רואה את זה לפחות בלשכת עורכי-הדין, זה אותן האגרות האלה שמשלמים. זה מקור ההכנסה.
<יזהר קנה:>
בלשכת רואי חשבון יש כמה מקורות הכנסה. המקור העיקרי הוא קודם כל ההכנסות מדמי חבר.

<היו"ר ניסן סלומינסקי:>
רגע, יש דמי חבר, וחוץ מזה יש אגרות?

<פיאד טמיש:>
זה ההסבר שרציתי לתת לאדוני.

<היו"ר ניסן סלומינסקי:>
זה גבייה כפולה?

<פיאד טמיש:>
אולי אני אסביר קצת. שמי פיאד טמיש, מייעוץ וחקיקה במשרד המשפטים. סליחה שאני קוטע אותך, יזהר.

המקצוע של ראיית חשבון מוסדר - - - במשרד המשפטים. הגורם המרשה שנותן את רישיון העיסוק במשרד המשפטים הוא מועצת רואי חשבון, ויש איגוד מקצועי, וזה השוני בין רואי חשבון לעורכי-דין, שיש לנו שני גופים שמטפלים ברואי חשבון בניגוד לעניין של עורכי-הדין. אז יש את הגוף המקצועי, האיגוד המקצועי של רואי חשבון, שגם הוא מספק שירותים לרואי חשבון והוא גובה דמי חבר. הגוף הזה הוא וולונטרי, אין חובה על כלל רואי חשבון - - -
<ענת ברקו (הליכוד):>
איזה שירותים, למשל?

<פיאד טמיש:>
יזהר יכול לפרט יותר. אבל יש בעיקר שני גופים, שאחד מהם הוא הגוף הממשלתי, שממנו מקבלים את הרישיון, לא צריך לשלם את האגרה, ועל זה אנחנו מדברים. הצו עוסק רק זה. ויש את האיגוד המקצועי שיזהר ידבר עליו יותר.
<היו"ר ניסן סלומינסקי:>
למה יש אינטרס למישהו לשלם את דמי החבר? מה זה נותן לו?

<פיאד טמיש:>
אולי יזהר ידבר יותר על מה הם מספקים ולמה אנשים חפצים להיות חברים אצלם, אבל צריך להפריד בין שני הדברים.
<היו"ר ניסן סלומינסקי:>
עשיתם קורלציה, נניח מי שלא שילם אצלכם, בדקתם אם הוא שילם דמי חבר שם? עשיתם קורלציה לראות?

<פיאד טמיש:>
אין לנו כלים לעשות את זה - - -

<היו"ר ניסן סלומינסקי:>
אין לכם כלים לעשות את זה?! מה פירוש?

<פיאד טמיש:>
זה מידע פרטי שלהם.

<היו"ר ניסן סלומינסקי:>
לא משנה. אבל תראו לפחות, כי אם אדם נניח כאן לא שילם ואצלם הוא שילם דמי חבר, אז אתם יכולים לדעת שהאיש כן רואה את עצמו כרואה חשבון. לעומת זאת, במצב הפוך חשוב שהוא יידע, אבל הקורלציה הזאת חשובה וזה להערכתי לחיצה על כפתור של מחשב. לא? יש רשימות ואפשר לראות מה - - -
<פיאד טמיש:>
השאלה הזאת מעוררת כל מיני שאלות, גם מבחינת דיני פרטיות, כי מדובר בגוף פרטי שאנשים מוסרים לו את המידע, ואז שגוף ממשלתי יפנה לגוף פרטי ויקבל ממנו את המידע הזה כדי להצליב נתונים, זה קצת בעייתי.

<היו"ר ניסן סלומינסקי:>
אתן מבינים כמה זה מסובך? במקום לעשות את זה גוף אחד, לגמור את הסיפור הזה - - -

<פיאד טמיש:>
יש רואי חשבון שעדיין מאמינים שהם לא צריכים להיות חברי לשכה, והם לא עושים את זה, אז לחייב אותם אחרי זה, להגיד שזה גוף אחד, ואז להעלות אגרה ולעשות דברים אחרים, זה לא משהו שהוא יותר - - -

<היו"ר ניסן סלומינסקי:>
הרי אצל עורכי-דין אתה גם יכול להגיד ככה. בכל אופן, ראו שזו מערכת מסורבלת. מצד אחד, יש את משרד המשפטים. מצד שני, הם גוף פרטי. זה מסובך. צריכים לאחד את זה.
<ענת ברקו (הליכוד):>
למה זה צריך להיות במשרד המשפטים, אני לא מבינה.

<אלעזר שטרן (הלשכה המשפטית):>
הצד שכנגד הוא שיש הרבה ביקורות על איך שהדברים מתנהלים בלשכת עורכי-הדין.
<היו"ר ניסן סלומינסקי:>
עכשיו, אחרי החוק החדש? לא יכול להיות. לא יעלה על הדעת.

<אלעזר שטרן (הלשכה המשפטית):>
לא, בלי קשר. זה שאותו גוף הוא מצד אחד גם איגוד מקצועי שיש לו אינטרסים של גילדה ומצד שני הוא הרגולטור, זה מעורר קשיים אינהרנטיים.

<ענת ברקו (הליכוד):>
כמו למשל, עם הבחינות שהיו.

<פיאד טמיש:>
המבנה של לשכת עורכי הדין הוא מבנה מאוד ייחודי ויש בו המון בעיות שאנחנו לא בהכרח רוצים לחזור עליהם במקצועות אחרים. אני אסתפק בלהגיד את זה ככה.
<היו"ר ניסן סלומינסקי:>
אני אגיד לך מה היה בהתחלה. ביסוד המדינה ראו את עורכי הדין כאחד מהיסודות של הדמוקרטיה, כשאתה אומר, יש רשות כזאת ורשות כזאת, ראו אותם גם, ולכן נתנו להם את כל המכובדות הזאת.

<אלעזר שטרן (הלשכה המשפטית):>
זה אגב לא היה בקום המדינה. זה היה בשנת 1961, 13 שנה אחרי. דווקא בקום המדינה ועוד לפני כן, אם אני זוכר נכון, היה משהו מקביל למועצת רואי חשבון היה גם אצל עורכי-הדין, ודווקא שם הרגולטור היה כן המדינה, ורק אחרי כמות מסוימת של זמן, 13 שנה, נתנו להם אוטונומיה. אבל לשכת עורכי-הדין זה באמת חריג.
<פיאד טמיש:>
אולי אני אנצל את הבמה לבקש – כי יש לנו המון כלים שאנחנו לא באמת מצליחים להשתמש בהם, כמו השאלה של חברת הכנסת ששאלה אם יש לנו מידע כמה רואי חשבון כן עוסקים וכמה לא. אז בגלל שאין לנו מרשם, זאת אומרת, אין לנו סמכות לנהל מרשם בחוק רואי חשבון, הוא חוק מאוד דל ומאוד ישן, מ-1955 - - -
<היו"ר ניסן סלומינסקי:>
אתם לא יכולים לבקש מהפקולטות? אסור לכם לעשות את זה?
<פיאד טמיש:>
אין לנו מרשם מסודר.

<היו"ר ניסן סלומינסקי:>
אסור לכם לעשות את זה?

<פיאד טמיש:>
זה אחד הדברים שאנחנו מבקשים בתזכיר חוק שעומד על שולחן הכנסת, וזאת הבקשה שאני רוצה לבקש, אולי לזרז את הטיפול בהצעת החוק, ולקדם אותה, היא כדי להסדיר את נושא רואי חשבון שהוא נושא מוזנח. מ-1955 עד היום כמעט ולא נעשו תיקונים בחוק רואי חשבון.
<היו"ר ניסן סלומינסקי:>
מי עושה את הבחינות?

<פיאד טמיש:>
המועצה.
<היו"ר ניסן סלומינסקי:>
את כל ההכשרה ואת ההתמחות? אתם עושים הכול?

<פיאד טמיש:>
נכון.

<היו"ר ניסן סלומינסקי:>
ואצלכם זה שנתיים. שם לא בוכים להוריד לשנה או משהו?

<פיאד טמיש:>
מבינים שהמקצוע כן דורש התמקצעות.

<היו"ר ניסן סלומינסקי:>
תלוי מי.

כמה אחוז עוברים את הבחינות?

<ורד הראל:>
היום בין 70% ל-80%.

<היו"ר ניסן סלומינסקי:>
עוברים או נכשלים?

<ורד הראל:>
עוברים. יש שתי בחינות שהרוב נבחנים. בחשבונאות פיננסית מתקדמת עוברים קצת יותר, 75%, ובבחינה בביקורת בסביבות 65%.
<היו"ר ניסן סלומינסקי:>
אם ככה, אני מבין שיש ביקוש לרואי חשבון, אין עודף גדול, כי אם היה עודף גדול בטח הבחינות היו קצת יותר קשות.

<ורד הראל:>
לא. בשביל זה יש את ההפרדה כי בעצם המועצה היא גוף סטטוטורי, היא לא גילדה, הורמה של הבחינות - - -

<היו"ר ניסן סלומינסקי:>
מה המצב אצלכם? יש ביקוש לרואי חשבון או שכמו עורכי דין יש בלי סוף?

<יזהר קנה:>
אני אתן ברשותך כמה נתונים בקצרה.

הנתון הסטטיסטי הכי טוב שממנו אפשר ללמוד על המקצוע הוא הנתון של הניגשים לבחינות הסופיות בראיית חשבון. הנתון הזה מעלה כמה דברים מאוד-מאוד ברורים. אל"ף, מעל 95%, 96% מבין אלה שניגשים לבחינות, הם כאלה שסיימו את שנת ההשלמה במוסדות להשכלה גבוהה, הווי אומר, גם תואר ראשון מלא וגם עוד שנת השלמה. כלומר, המערכות האקסטרניות שקיימות ברמות כאלה ואחרות, ההיקף שלהם מ אוד-מאוד נמוך, פחות מ-3%, 4%.
כאשר אנחנו מסתכלים על הנתונים של בוגרי האוניברסיטאות לפי המוסדות להשכלה גבוהה שניגשים כל שנה, וזה נתון שהוא מפורסם, קשה לאסוף אותו כי הוא נמחק מתוך הרשומות מעת לעת, אבל כאשר אתה אוסף אותו ועוקב אחריו, אתה רואה שבשנת 2004 סיימו בין 650 ל-700 איש. זה הלך וגדל משנה לשנה, עד שזה הגיע לשיא פחות או יותר, בשנת 2013, 2014, זה הגיע לכ-1,700 איש בשנה שסיימו את המוסדות להשכלה גבוהה וניגשו לבחינות, ומאז זה נמצא באיזושהי ירידה והיום פחות או יותר סביב 1,500, ואני מניח שזה ירד ל-1,400 ו-1,300.
<היו"ר ניסן סלומינסקי:>
שניגשים?

<יזהר קנה:>
שניגשים, כן.

<היו"ר ניסן סלומינסקי:>
מתוכם אתם אומרים אחוז - - -

<יזהר קנה:>
אחוז המעבר הוא מאוד גבוה. והאחוז שוורד נתנה הוא האחוז המלא. כאשר אתה מזקק את האחוז ואתה בודק את מה שלדעתי צריך להיבחן, וזה בוגרי מוסדות להשכלה גבוהה שניגשים בפעם הראשונה, זה אחוז אפילו קצת יותר גבוה, כאשר ישנם מוסדות שבאופן קונסיסטנטי אחוז המעבר שלהם הוא בסביבות 90%. כלומר, במפורש, אנחנו אומרים שמי שעובר את הוויה דולורוזה עד לסיום שנת ההשלמה במוסדות להשכלה גבוהה, אז הסבירות הגבוהה היא שבאמת יעבור את בחינות המועצה, את אותן שתי בחינות.
אני מאמין שבזמן הקרוב אנחנו כן נראה חוסר בשוק רואי חשבון. ההיסטוריה של הרבה מאוד שנים של מעקב אחרי העניין הזה מראה שהגלים מגיעים בכיוונים ניגודיים. זאת אומרת, יש גידול בביקוש ואז אין סטודנטים, אחרי זה יש ביקוש בהיצע ולהיפך, כי מה שקורה שמעת לעת נוצר מצב שבו יש ביקוש זמני בשוק עקב חידושים, כמו לדוגמה, הכניסה של ה-IFRS בזמנו או הכניסה של ה-SOX, גרמה לכך שהיה ביקוש מאוד גדול לאנשים בשוק. מכיוון שלא היו מספיק אנשים, המשכורות עלו, ברגע שהמשכורות עלו, החבר'ה שסיימו את הצבא שמעו מהחברים שלהם שהנה יש ביקוש מאוד-מאוד גדול ומשכורות גבוהות, רצו ללמוד באוניברסיטאות, עד שהם סיימו, זה ארבע שנים אחרי זה, השוק התהפך. ולכן אנחנו רואים את הגלים האלה.
אני חושב שמצד אחד אנחנו רואים את בצורה ברורה, כפי שאמרתי, ירידה בשנים האחרונות במספר המתמחים. מצד שני, אני מאמין שיהיה עכשיו קצת גידול עקב העלייה של הבורסה. אנחנו רואים בחצי השנה האחרונה איזושהי חזרה מסוימת, כשכמובן החזרה של הבורסה, יש לה השפעה חד-חד-ערכית על שוק רואי חשבון. אני מניח שבשנה הבאה יהיה לנו - - -

<היו"ר ניסן סלומינסקי:>
הבורסה הולכת ומתמוטטת, הולכת ומתמעטת כל הזמן.

<יזהר קנה:>
בחצי השנה האחרונה היו הרבה הנפקות יחסית לתקופות קודמות. זה נראה כאילו זה קצת נעצר.

<היו"ר ניסן סלומינסקי:>
נראה לי שחברות גם עוזבות יותר ויותר.

<יזהר קנה:>
הדואליות, כן. אבל החברות הדואליות שעזבו, הן לא משנות לשוק כי אנחנו ממשיכים לעשות - - - עבודה עבור המערכת הדואלית האמריקאית. והשאלה היא, החברות החדשות שנכנסות, ה-IPO בבורסה הישראלית, לפחות נראה שבחודשים האחרונים יש עלייה.

<היו"ר ניסן סלומינסקי:>
יש הרבה פשיטות רגל, ויכול להיות ששם צריכים אתכם.

<יזהר קנה:>
שם יש הרבה עבודה.

<היו"ר ניסן סלומינסקי:>
אני יודע. בזה יש הרבה, לצערי, וזה הולך ומתגבר.

<יזהר קנה:>
יש כמה חודשים שזה מנטרל אותך לגמרי.
<היו"ר ניסן סלומינסקי:>
אנחנו נקריא את הצו, בבקשה.

<פיאד טמיש:>
"צו המרכז לגביית קנסות, אגרות והוצאות (תחולה לגבי אגרות רישיון שנתיות של רואי חשבון שמוטלות מכוח חוק רואי חשבון, תשט"ו-1955), התשע"ו-2016"

<אלעזר שטרן (הלשכה המשפטית):>
נצטרך לתקן.

<פיאד טמיש:>
כן, התשע"ז-2017.

	
	
	"בתוקף סמכותי לפי סעיף 1(14) לחוק המרכז לגביית קנסות, אגרות והוצאות, התשנ"ה-1995 (להלן – החוק), ובאישור ועדת החוקה, חוק ומשפט של הכנסת אני מצווה לאמור:

	תחילת החוק לעניין אגרות
	1.
	תחילתו של החוק לגבי חוב שהוא אגרה שנתית לפי סעיף 5 לחוק רואי חשבון, התשט"ו-1955 ששיעורה נקבע בסעיף 47(א)(4) לתקנות רואי חשבון, תשט"ז-1955, תהיה ביום פרסומו של צו זה."


<היו"ר ניסן סלומינסקי:>
הממשלה בדרך-כלל כשהיא צריכה לגבות בכל מיני דברים, חוץ מרשות המסים, עוברת כן לאט-לאט למרכז לגביית קנסות?

<מיכל אלבז:>
זה הפרויקט שלנו. אנחנו מאוד משתדלים.

<היו"ר ניסן סלומינסקי:>
אני יודע. הרי דיברנו גם אולי להעביר אליכם את החובות של העיריות וכל זה, אבל לפחות קודם כל שהממשלה תעביר אליכם.
<מיכל אלבז:>
אז הנה, במסגרת המגמה הזאת אנחנו מעבירים למרכז ולא עושים תיקון חקיקה ומחילים את פקודת המסים (גבייה).

<היו"ר ניסן סלומינסקי:>
יש מחשבה בממשלה לעשות קצת סדר בפקודת מסים (גבייה)? יש היום לפחות 150 גופים שפועלים בדרך הזאת, אם זה מד"א, ואם זה כל גוף היום, והמבוכה גדולה.

<מיכל אלבז:>
זו שאלה שמסובך לי לענות עליה, כיוון שחוק המרכז הוא באחריות שרת המשפטים, ופקודת המסים (גבייה) היא באחריות שר האוצר. אז אני לא יודעת מהן המחשבות של שר האוצר, אני יודעת שאצלנו, מבחינתנו, ככל שמשרד המשפטים יכול להשפיע ולבקש שחוב ייגבה לפי חוק המרכז, אנחנו מעדיפים את זה, אנחנו חושבים שזה הדבר הנכון. כמובן שיש שיקולים לגבי כל מיני רשויות, למשל, רשות המסים, שאולי הם קצת אחרים, אבל מבחינתנו, זה ההסדר הנכון.
<היו"ר ניסן סלומינסקי:>
טוב.

מי בעד לאשר את הצו? ירים את ידו.
הצבעה

בעד – פה אחד
צו המרכז לגביית קנסות, אגרות והוצאות (תחולה לגבי אגרות רישיון שנתיות של רואי חשבון שמוטלות מכוח חוק רואי חשבון, תשט"ו-1955), התשע"ו-2016, אושר.
<היו"ר ניסן סלומינסקי:>
אושר פה אחד. שיהיה בהצלחה, צריך יום אחד לחשוב איך מסדרים את זה יותר.

<יזהר קנה:>
אנחנו בוחנים את העניין. נזקקים לו. אין ספק. זה משהו שצריך לראות איך מתקדמים אתו.

<היו"ר ניסן סלומינסקי:>
שיהיה בהצלחה גדולה. הישיבה נעולה.

<הישיבה ננעלה בשעה 12:32.>

